Zjednoczōne Arabske Ymiraty, Państwo Zjednoczōnych Arabskich Ymiratōw (ar.: الإمارات العربيّة المتّحدة) – państwo we Azyji, na Bliskim Wschodzie, na Pōłwyspie Arabskim nad Perskōm Zatokōm a Uōmańskōm Zatokōm. Skłodo sie ze siedmiu ymiratōw: Abu Zabi, Dubaj, Szardża, Ajman, Umm al-Kajwajn, Ras al-Chajma a Fudżajra. Granica mo s Saudyjskōm Arabijōm, Katarym a Uōmōnym. We VII stoleciu teryn ZAY zajyni muzułmany, pynetracyjo ojropejsko ôd XVI stolecio (wuōnczas pora fortōw założyli sam Portugalczyki). We XVII stoleciu tajlōng sztrefōw ajnflusu miyndzy Portugalijōm a Ôsmańskōm Turcyjōm. We 1892 Wielgo Brytanijo szrajbowała traktaty ze wszyjskimi ymiratōma, podle kerych uōna ôdpadoła za jejich zagraniczno polityka. Mianowano to bōło Traktatowy Uōmōn, a rzōndziła nim rada siedmiu ymirōw. We lotach 60. XX wieka Traktatowy Uōmōn wzbogacił sie skiż eksploatacyji ropy naftowyj. We 1968 Wielgo Brytanijo ôdgłosiła co wycofo swojo armijo, a ymiraty ôgłosiły powstaniy Federacyje Arabskich Ymiratōw, do keryj wlazowały tyż Katar a Bahrajn. We 1971 wylozły s Federacyje Bahrajn, Katar a Ras al-Chajma, kere proklomowoły własne państwa. Reszta ymiratōw utworzōła Zjednoczōne Arabske Ymiraty. Rok niyskorzi, we 1972, Ras al-Chajma przistōmpiła do tyj Federacyje nazod. Terozki je to jedyn s nojbogatszych a nojgibcij rozwijajōncych sie krajōw świata. Dochōd narodowy na miyszkańca wynosi ōng. 28 tyś. USD. We gospodarce i terozki sroge znoczynie mo ropa naftowo a jeji rafinacyjo, nale rozwijo sie tyż nowe technologije a inwestuje we turystyka. Skiż srogigo zapotrzebowanio na siła roboczo, przilozło sam kupa ymigrantōw a terozki Araby a Persy to yno 42% miyszkańcōw ZAY. Reszta ludzi to ymigranty, głōwniy s połedniowo-wschodnij Azyje, Indji a Bangladeszu. Prawo sam je ôparte na islamie a je fest surowe, ôrzekano je kara śmierci, we tym za buzeranctwo.